
A felmondás és felmentés szabályai a magyar munkajogban

  Az elmúlt két évtizedben számos jogszabály született, amelyek újításokat hoztak a munkajog ésa közszolgálat területén egyaránt. Ami igazán szembetűnő, hogy a jogalkotó a 2012. évi Mt. és ugyanezen évben hatályba lépett Kttv. megalkotásával új alapokra helyezte mind a munkaviszony, mind a kormányzati szolgálati jogviszony megszüntetésének rendszerét. A felmondásra vonatkozó rendelkezések tekintetében számos lényegi változás történt, ugyanakkor a felmentés szabályozási koncepcióját is jelentősen átalakította a jogalkotó.
  A 2012-es esztendőt azonban más szempontból is fordulópontként értékelhetjük, ugyanis ekkor történt meg a közszolgálat leválasztása a munkajogról, így elengedhetetlen a dogmatikai alapok ismertetése ahhoz, hogy a téma kapcsán rendszerben tudjuk elhelyezni az Mt.-ben szabályozott munkaviszonyt és a közszolgálatból ismert kormányzati szolgálati jogviszonyt. Ugyanakkor fontos megemlíteni, hogy a munkajog és a közszolgálat elhatárolása több ponton is problematikus, hiszen e két terület folyamatos interakcióban van egymással.
  Álláspontom szerint a munkáltatói felmondás megfeleltethető a közszolgálatban szabályozott felmentésnek. Ebből kiindulva levezethető, hogy a két jogintézmény sem jellege, sem szabályozási koncepciója alapján nem mutat nagyfokú eltérést, így lehetőség nyílik arra, hogy párhuzamot vonjak közöttük, rámutatva a hasonlóságokra, egyben feltárva a lényegesebb különbségeket is. Vizsgálatom fő célkitűzése ugyanis e két jogviszony szabályozási struktúrájának összehasonlításán alapszik, ennek értelmében tulajdonképpen „duális” elemzést fogok végezni, hiszen először a régi és új jogszabályokat kell górcső alá vennem, majd csak ezután lehetséges a felmondásra és felmentésre vonatkozó rendelkezések összevetése.
  Nagyon fontosnak tartom továbbá, hogy kifejtsem a felmondás, illetve a felmentés indoklása kapcsán felmerülő kérdéseket, ezen belül is a felmondásra okot adó esetköröket, valamint a felmentés szubjektív és objektív indokait egyaránt.
Ezen felül példaként az egyes jogszabályhelyekhez kapcsolódó konkrét jogeseteket is felvázolok, ezáltal ugyanis képet kaphatunk a hazai bírói joggyakorlat alakulásáról. 
Végül, de nem utolsó sorban felvetem a két jogterület egységesítésének lehetőségét is.



